সাধারণ কাননে শোভন-নজর নেই! ব্যক্তিগত উদ্যোগে ক্রিকেট অ্যাকাডেমির উন্নয়ন এবং সংস্কারে কলকাতা পুরসভার তৎপরতা নিয়ে বিতর্ক তৈরি হয়েছে। বিতর্কের কেন্দ্রবিন্দুতে প্রাক্তন ক্রিকেটার সম্বরণ বন্দ্যোপাধ্যায় পরিচালিত ক্রিকেট অ্যাকাডেমি।
বিরোধীদের অভিযোগ, ওই ক্রিকেট অ্যাকাডেমিতে সংস্কারের কাজ করলেও পার্কগুলি সংস্কারের দিকে পুরসভার কোনও নজর নেই। 
দক্ষিণ কলকাতার বিবেকানন্দ পার্কে সম্বরণের একটি ক্রিকেট অ্যাকাডেমি রয়েছে। পুরসভা সূত্রের খবর, সেখানে ক্রিকেটারদের জন্য পর্যাপ্ত সুযোগসুবিধা নেই। অ্যাকাডেমির মাঠ লাগোয়া ক্রিকেটারদের জন্য নির্দিষ্ট ঘরে তেমন জায়গাও নেই। এমনকী, ঘরের কাঠামোটিও দুর্বল হয়ে পড়েছে। তাই সেটি সংস্কারের সিদ্ধান্ত নেয় পুরসভা। পুর আধিকারিকদের একাংশ জানাচ্ছেন, স্বয়ং মুখ্যমন্ত্রী মমতা বন্দ্যোপাধ্যায়ের নির্দেশে ওই মাঠ সংস্কার করা হচ্ছে।
পুর প্রশাসন সূত্রের খবর, প্রাথমিকভাবে মাঠের সংস্কারে ২১ লক্ষ টাকা খরচ করা হবে বলে ঠিক করা হয়েছে। প্রথম পর্যায়ে সংস্কারের জন্য বরাদ্দ হয়েছে ন’লক্ষ টাকা। যদিও বছরখানেক আগে কলকাতা ইমপ্রুভমেন্ট ট্রাস্টের (কেআইটি) অধীনস্থ ওই মাঠের সংস্কারের কথা হলেও তার কাজ এখনও শুরু হয়নি বলে আধিকারিকদের একাংশ জানাচ্ছেন। আগামী ফেব্রুয়ারিতে কাজ শুরু হবে বলে সূত্রের খবর। 
বিরোধীদের বক্তব্য, স্বনামধন্য ক্রিকেটারের অ্যাকাডেমির মাঠের সংস্কারের সিদ্ধান্তকে স্বাগত। কিন্তু সাধারণ পার্কগুলির বেহাল অবস্থার দিকে পুর কর্তৃপক্ষের নজর নেই কেন! সিপিএম কাউন্সিলর চয়ন ভট্টাচার্য বলেন, ‘‘বিরোধীদের তরফে একাধিকবার অভিযোগ করা হয়েছে, সাধারণ পার্কগুলির সংস্কারের কাজ ঠিকঠাক করা হচ্ছে না। পুর কর্তৃপক্ষ সে ব্যাপারে কর্ণপাত করেনি।’’ কং‌গ্রেস কাউন্সিলর প্রকাশ উপাধ্যায় বলেন, ‘‘সাধারণ মানুষের পার্কে নজর নেই পুরসভার। ক্রিকেট অ্যাকাডেমির পার্কে শুধু উন্নয়ন করলে হবে!’’ 
অভিযোগ উড়িয়ে দিয়ে মেয়র পারিষদ (উদ্যান) দেবাশিস কুমার অবশ্য বলেন, ‘‘সব পার্কেরই উন্নয়ন করছি। কোনও নির্দিষ্ট ব্যক্তির অ্যাকাডেমির উন্নয়ন করছি না। একটা মাঠের সার্বিক উন্নয়ন।’’
সম্বরণ অবশ্য বিতর্কের মধ্যে ঢুকতে নারাজ। তাঁর কথায়, ‘‘মুখ্যমন্ত্রী মমতা বন্দ্যোপাধ্যায় নিজে নির্দেশ দিয়েছিলেন মাঠটির সংস্কারের জন্য। আমার অ্যাকাডেমিতে অনেক প্রতিভাবান খেলোয়াড় আছেন। তাঁদের অনেকে দূর থেকে আসেন। তাঁরা যাতে ঠিকমতো সুযোগসুবিধা পান, সবসময় সেই চেষ্টা করেছি।’’